
Parlamentul  României

Camera  Deputaţilor
Comisia pentru muncă şi protecţie                      Comisia pentru sănătate şi familie
     socială                            

       Bucureşti, 15.11.2010                                                        Bucureşti, 15.11.2010

              Nr.27/ 382                                                                            Nr.28/271

R A P O R T    C O M U N

asupra proiectului de Lege privind serviciul de asistent familial

(PL x 434/2010)

În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru sănătate şi familie au fost sesizate, spre dezbatere în fond, în procedură obişnuită, cu proiectul de Lege privind serviciul de asistent familial, trimis cu adresa nr. PL-x 434 din 1 septembrie 2010.

La întocmirea prezentului raport comun, comisiile au avut în vedere:

· avizul favorabil al Consiliului Legislativ                        (nr.194 /08.03.2010);

· avizul negativ al Comisiei pentru egalitatea de şanse pentru femei şi bărbaţi (nr.37/682/22.09.2010);

· avizul favorabil al Comisiei juridice, de disciplină şi imunităţi (nr.31/714/22.09.2010);

· avizul favorabil al Comisiei pentru administraţie publică, amenajarea teritoriului şi echilibru ecologic (nr.26/1533/15.09.2010);

· avizul negativ al Comisiei pentru învăţământ, ştiinţă, tineret şi sport (nr.29/211/22.09.2010);

· punctul de vedere negativ al Guvernului (nr.1065/19.04.2010).

Proiectul de lege are ca obiect de reglementare înfiinţarea, organizarea şi funcţionarea serviciului de asistent familial, ce constă în îngrijirea şi educarea copiilor pe timpul zilei, de către bone, beneficiarii acestor servicii fiind copiii cetăţenilor români, cu domiciliul sau reşedinţa în România, precum şi copiii cetăţenilor altor state care au domiciliul sau reşedinţa stabilită în România.
Membrii Comisiei pentru muncă şi protecţie socială au examinat proiectul de lege în şedinţa din data de 20 octombrie 2010 şi au hotărât, cu majoritate de voturi (7 voturi împotrivă şi 3 abţineri) respingerea proiectului de lege.  Din numărul total de 22 membrii ai comisiei pentru muncă şi protecţie socială au participat la dezbateri 21 deputaţi. La dezbateri au participat, în conformitate cu prevederile art.55 din Regulamentul Camerei Deputaţilor , dl.Nicolae Ivăşchescu, Secretar de Stat la Ministerul Muncii, Familiei şi Protecţiei Sociale şi dna.Simona Bordeianu, director la Ministerul Muncii, Familiei şi Protecţiei Sociale.

Membrii Comisiei pentru sănătate şi familie au examinat proiectul de lege în şedinţa din data de 9 noiembrie 2010 şi au hotărât, cu majoritate de voturi, respingerea proiectului de lege. Din numărul total de 18 membrii ai Comisiei pentru sănătate şi familie au participat la dezbateri 15 deputaţi.

 
În urma dezbaterilor, Comisia pentru muncă şi protecţie socială şi Comisia pentru sănătate şi familie, propun Plenului Camerei Deputaţilor respingerea proiectului de lege, din următoarele considerente:
- cu privire la ocupaţia de „asistent familial” din prezentul proiect de lege, precizăm că Legea nr.217/2003 pentru prevenirea şi combaterea violenţei în familie, cu modificările şi completările ulterioare, reglementează funcţia de asistent familial, ale cărui atribuţii sunt diferite de cele stabilite prin prezentul proiect de act normativ, fapt ce este de natură să creeze confuzii în stabilirea normelor privitoare la exercitarea acestei ocupaţii;

- instituirea obligaţiei autorităţilor administraţiei publice locale de a înfiinţa servicii pentru a răspunde nevoilor identificate la nivelul comunităţii aduce atingere principiului autonomiei locale, consacrat de articolul 120 alineatul 1 din Constituţia României, republicată şi de art.2 alin.(1) din Legea administraţiei publice locale nr.215/2001, republicată;

- referitor la contractul individual de muncă prevăzut la art.6 alin.(2) nu sunt prevăzute cu exactitate care sunt părţile acestui contract şi de unde se asigură finanţarea asistentului familial;

- norma de la art.7, prin care sunt stabilite condiţiile pe care trebuie să le îndeplinească persoanele ce pot fi asistent familial, nu prevede şi autoritatea care va verifica îndeplinirea acestor condiţii;
- în proiectul de lege nu se regăsesc norme prin care să fie instituite eventualele sancţiuni, precum şi autorităţile abilitate să le aplice în situaţiile în care personalul ce va îndeplini atribuţiile asistentului familial nu respectă prevederile legale sau ale eticii profesionale.

În raport cu obiectul şi conţinutul său, proiectul de lege face parte din categoria legilor ordinare. 

Proiectul de lege a fost adoptat de Senat în condiţiile articolului 75 alineatul (2) teza a III-a, din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

          PREŞEDINTE,                                       PREŞEDINTE,


    VICTOR PAUL DOBRE                         RODICA NASSAR


          SECRETAR,                                                SECRETAR,

  KEREKES KAROLY                                        ION BURNEI



Întocmit,                 
Expert parlamentar Monica Rallu Curta                                   Consilier parlamentar Livia Spînu

                                                       Consultant parlamentar Cristina Bologan

